b'\n_START_ARTICLE_\nGrad Strmec\n_START_SECTION_\nZgodovina\n_START_PARAGRAPH_\nGrad  Strmec  je bil zgrajen v 12. stoletju kot nekdanji sede\xc5\xbe gospostva in grofije Strmec  na avstrijskem Koro\xc5\xa1kem. Zgodovina gradu je tesno povezana z grofi Vovbr\xc5\xa1kimi. Najstarej\xc5\xa1a dokumentirana omemba gradu je v listini samostana \xc5\xa0t. Pavel iz obdobja okrog 1170/1180 (kot Sternberc). Leta 1267 se po gradu prvi\xc4\x8d imenuje grof Ulrik kot Strm\xc5\xa1ki, ki je s tem ustanovitelj stranske veje Vovbr\xc5\xa1kih. Leta 1311 je grofica Katarina Strm\xc5\xa1ka grad in gospostvo prodala vojvodi Henriku VI. Koro\xc5\xa1kemu, ki ji ga je kot fevd spet vrnil. Grof Valter Strm\xc5\xa1ki, poslednji mo\xc5\xa1ki potomec Strm\xc5\xa1kih, je leta 1329 grad in gospostvo imenovano tudi grofija, ob soglasju fevdnega gospoda de\xc5\xbeelnega kneza, prodal grofu Otu Ortenbur\xc5\xa1kemu. _NEWLINE_Ko so grofje Ortenbur\xc5\xa1ki leta 1418 izumrli, so tudi ta grad, gospostvo in grofijo podedovali grofje Celjski. Kralj Sigismund je leta 1420, ne glede na fevdne pravice koro\xc5\xa1kih de\xc5\xbeelnih knezov (Harsbur\xc5\xbeanov), grad in posest in grofijo Strmec potrdil kot dr\xc5\xbeavni fevd Hermanu II. Celjskemu. Ta je grad v do\xc5\xbeivljenjsko u\xc5\xbeivanje podelil svojemu vojskovodji Janu Vitovcu. Po smrti Ulrika II. Celjskega leta 1456 tudi ta posest pripade cesarju Frideriku III.. Ko je zaradi dedi\xc5\xa1\xc4\x8dine Celjskih pri\xc5\xa1lo do vojne med cesarjem Friderikom III. in Gori\xc5\xa1kimi, je grad Strmec in sosednji Hohenwart poru\xc5\xa1ila cesarjeva vojska, nakar teh dveh gradov niso nikoli ve\xc4\x8d obnovili.  _NEWLINE_Cesar Friderik III.  je leta 1457 razru\xc5\xa1en grad in gospostvo ponovno potrdil oziroma podelil  Janu Vitovcu. Posest mu je bila \xc5\xa1e istega leta odvzeta zaradi podpore ogrskemu kralju Matiji Korvinu. Leta 1511 ga je cesar  Maksimilijan I.  gospostvo Strmec zdru\xc5\xbeil s sosednjim gospostvom Vaj\xc5\xa1kra in ga kot zdru\xc5\xbeenega podaril   Vite\xc5\xa1kemu redu sv. Jurija. Po propadu tega vite\xc5\xa1kega reda je Strmec spet pre\xc5\xa1el na Habsbur\xc5\xbeane. Cesar Ferdinand ga je do leta 1545 prodal Bernhardu Khevenh\xc3\xbcller-ju. Ker je dru\xc5\xbeina Khevenh\xc3\xbcller bila ena od goro\xc4\x8dih protestantskih dru\xc5\xbein so morali 1628 ob njihovi prisilni izselitvi posest prodati Sigmundu Ludviku grofu Dietrichsteinskemu, \xc4\x8digar dru\xc5\xbeinski nasledniki so imeli posest in ru\xc5\xa1evine v lasti do 1913._NEWLINE_Sam objekt ru\xc5\xa1evin je kasneje imel razli\xc4\x8dne uporabnike, leta 1938 ga je kupila dru\xc5\xbeina Hippel. Od nekdanjih ru\xc5\xa1evin se je ohranilo bolj malo razen grajskega stolpa, katerega stene so \xc5\xa1e vedno vidne v nivoju pritli\xc4\x8dja, kjer danes tvorijo temelj za stanovanjske stavbe.'